Sindicatul Gărzii de Coastă a găsit soluția să scape de maidanezi: Scrie pe ei M..E PSD ca să îi ia rapid ministrul de Interne

Sindicatul Gărzii de Coastă din Constanța a postat pe pagina de Facebook un text ironic care semnalează o problemă reală: prezența a zeci de maidanezi în curtea instituției. Exasperați de incapacitatea sistemului de a rezolva problema, sindicaliștii propun o soluție extremă: să scrie pe câini celebrul mesaj anti-PSD, convinși că ministrul Carmen Dan va da rapid ordin să fie ridicate animalele 🙂

Citiți mai jos pamfletul integral al Sindicatului EUROPOL Garda de Coasta:

Noi nu știm ce e M..EPSD, dar am văzut că-i singura vorba de duh care-i mobilizează pe șefii din MAI până la cel mai înalt nivel și fac și treaba fulger 😉

Unii spun că înseamnă „Muncesc Undeva În Europa Pe Salariu Decent”, dar un reprezentant al MAI spune că în România „e Legal, dar Imoral”! Deci, noi nu mai sperăm la ceva bun, însă ideea a prins… bine 😉

Aseară, o colegă a intrat în serviciul de tură la sediul Gărzii 🙁

În parcarea unității a fost întâmpinată, ca de fiecare dată, de o haită tolănită cu 6 câini la vedere și alți 5 sub mașinile parcate. N-a îndrăznit să meargă mai aproape pentru că-i știe foarte agresivi, mai ales de la lăsarea serii. Din parcare către clădirea în care lucrează, în 20 metri, a întâlnit și „o familie”. Aceștia sunt doar cei care „prestează serios pază” în această zonă din curtea unității, pentru că, de fapt, fiecare haită are bucățica ei de curte și în total sunt vreo 30 de maidanezi și se înmulțesc. Curând putem reduce deficitul de personal din unitate. Sunt suportați cu greu ziua, de luni bune, dar mai ales în pauzele de la turele de noapte, când ar fi în stare să sfâșie tot într-o secundă. Există și colege care sună de la poarta unității, cerând ajutor unor colegi să le însoțească la schimbul de tură.

Unele s-au plâns și la „împārāție”, nu o dată, de mai multe ori, crezând că se vor lua măsuri… și s-au luat: milogeală în stânga și-n dreapta (că așa ne-a învățat MAI de când nu există bani) și se pare că nu merge!

Noi ne-am pus și pe scris. Primăria nu se bagă, că nu-i curtea ei, iar o firmă specializată cere niște bani frumoși să prindă un exemplar (300-500 lei/buc), bani pe care Garda nu îi are și nu îi va avea niciodată, după cum ne-a și comunicat după ce a încercat să rezolve problema.

În aceste condiții, avem două variante: ori îi dresăm pentru ca fiecare câine să fie „al doilea” dintr-o patrulă… deci Garda se va lăuda cu vreo 30 de patrule regulamentare, ori scriem pe ei M..EPSD și se ocupă doamna ministru să dea niște fonduri suplimentare Gărzii de Coastă la rectificarea bugetară ori în regim de urgență, ca să dispară maidanezii care ne-au invadat, culmea, dintr-un cartier de locuințe sociale, amplasat fix lângă gardul unității, în buricul orașului, pentru alegătorii fostului primar roșu al Constantei.

Și după cum vedem că stau lucrurile în ultima vreme, cu varianta a doua am avea succes! Pentru că tot ce e agresiv și e cu PSD, confiscă partidul. Și cum noi suntem apolitici, trebuie să ne scape de acești câini urgent, mai ales dacă vor avea „eticheta” celebră.

Și când ne scăpați de câinii M..EPSD, doamnă ministru, să luați și șobolanii care-s cât pisica (cu șoriceii ne-am obișnuit să conviețuim) și gândacii cât măslina Colosal, că omizile le mai suportăm și anul asta.

Aaaa… și să nu uităm, doamnă ministru, la rectificare credeți că pe lângă banii pentru câini puteți să puneți un strop mai mult mărunțiș pentru Gardă? Așa pentru niște nimicuri, fițe de polițist de frontieră:

-reparații la clădirile în care plouă sau în care cad pe noi tavanele;

-investiții pentru toalete (da! avem structuri unde, vă vine să credeți, e necesară și o toaletă în anul 2018-ca s-o impresionam și pe dna prim-ministru că-i știm limba);

-lemne pentru iarnă în zonele izolate în care există polițiști de frontieră.

Fițele fițelor cred că le cerem în zadar: cartușe la imprimante, hârtie… să știți că avem și cătușe de jucărie ce trebuie schimbate (pt. că, neavând chei, avem voie să le folosim decât pentru zdrăngănit să nu adormim în patrulare), avem aparate de supraveghere sau pentru control la frontieră care-s defecte și pe care le cărăm după noi de „impresie” să fim regulamentari într-o eventuală poză, trebuie combustibil pentru mașini, vopsea pentru nave, piese de schimb pentru nave (că vreți patrulări pe mare și misiuni externe cu care să vă lăudați), veste reflectorizante, lanterne și palete reflectorizante pentru post control (că nu-și permit toți polițiștii să-și cumpere din salariu un set complet de materiale pe care trebuie să le asigure unitatea) și tot felul de nimicuri d-astea pentru care ne-am săturat să facem chetă din salariile alea dublate de Olguța și mărite de 3 ori în 6 luni, de dvs. Mai are rost să ne gândim la o toaletare a vegetației? Știm, cerem prea mult… chiar avem tupeu: cât poate să fie paguba pentru un polițist de frontieră a cărui mașină a fost avariată de crengile căzute din copacii din curtea unității și nimeni nu răspunde pentru că făptașul este Dumnezeu care dă furtuni și ploi?

Să nu mai lungim vorba, vă trimitem o listă exactă și va faceți calculul la cheltuieli sau e suficient să ne mobilizăm și să vă punem etichete M..EPSD acolo unde-s lipsuri și vă ocupați urgent de resuscitarea sistemului?

PS: cumpărăm vopsea specială și „etichetăm” maidanezii din curtea GC sau în curând o să tăiem frunze la câini că suntem familiarizați cu scavagismul și cerșetoria din MAI.